ढेर सारी उम्मीदों के साथ कर्मियों को नववर्ष का इंतजार
जमशेदपुर | मजदूरोंकी नगरी है जमशेदपुर। टाटा स्टील, टाटा मोटर्स, जुस्को समेत अन्य कंपनियों के मजदूरों पदाधिकारियों को नए साल में ढेर सारी उम्मीदें हैं। मजदूरों की चाहत है कि नए साल में उनके लिए कुछ बेहतर हो। 2015 उद्योग जगत के लिए बहुत उत्साहवर्धक नहीं रहा है। मजदूर उम्मीद कर रहे हैं कि नववर्ष उद्योग जगत के लिए सुखमय हो, ताकि उनकी जिंदगी भी मंगलमय हो। कुछ कंपनियों में बड़े मसले हैं, जिन पर नए साल में अहम समझौता होना है। इससे मजदूरों को कुछ कुछ फायदा होगा। टाटा स्टील यहां सबसे बड़ी कंपनी है। वेज रिवीजन हो चुका है। एलटीसी, कई विभागों में मैनपावर का निर्धारण और निबंधित कर्मचारी पुत्रों की नियुक्ति ऐसे मसले हैं, जिन पर कर्मचारियों की निगाहें टिकी हुई हैं।
3 जुस्को में नया वेतनमान होगा तय
टाटास्टील की नगर सेवा विभाग की समाप्ति के बाद अस्तित्व में आए जुस्को में नए साल में नया वेतनमान निर्धारित हो जाएगा। चार साल से जुस्को के कर्मचारी इसका इंतजार कर रहे हैं। नए साल में इंतजार खत्म होगा। जनवरी 2012 से वेज समझौता लंबित है। जुस्को श्रमिक यूनियन की वेज रिवीजन के मसले पर कई बिंदुओं पर प्रबंधन के साथ सहमति बन चुकी है। वहां टाटा स्टील से स्थानांतरित होकर गए कर्मचारियों का वेज रिवीजन होना है, तो नए ग्रेड के कर्मचारियों के वेतनमान में बड़ा सुधार अपेक्षित है। जुस्को में अधिकतर कर्मचारी टाटा स्टील से गए हैं। इसलिए वे लोग टाटा स्टील के समान वेज रिवीजन की अपेक्षा कर रहे हैं।
2 टाटा मोटर्स में वेज रिवीजन की आस
टाटामोटर्स में एक अप्रैल 2016 से वेज रिवीजन लंबित हो जाएगा। अध्यक्ष अमलेश कुमार और महामंत्री प्रकाश कुमार के नेतृत्व में टेल्को वर्कर्स यूनियन की नई कार्यकारिणी के अस्तित्व में आने के बाद यह सबसे बड़ा समझौता होगा। टाटा मोटर्स के कर्मचारी चाहते हैं कि विश्वस्तरीय कंपनी में वेतनमान भी विश्वस्तरीय हो। टाटा मोटर्स में आमतौर पर बोनस समझौता के समय अस्थायी कर्मचारियों का स्थायीकरण भी होता है। नई कार्यकारिणी बनने के बाद 321 अस्थायी कर्मचारी स्थायी हुए हैं। ऐसे में टाटा मोटर्स के अस्थायी कर्मचारी उम्मीद कर रहे हैं कि नए साल में और अधिक कर्मचारी स्थायी किए जाएंगे। प्रशिक्षण के तौर-तरीके में बदलाव की दिशा में पहल का इंतजार रहेगा।
1 टाटा स्टील में एलटीसी का होगा निर्धारण
टाटास्टील में वेज रिवीजन हो चुका है। तीन साल के लिए बोनस समझौता पर मुहर लग चुकी है। एलटीसी के लिए समझौता होना है। इसके लिए दो चक्र की वार्ता हुई है। नए साल में एलटीसी का समझौता हो जाएगा। कई विभागों में मैनपावर का निर्धारण होना है। कर्मचारियों की अपेक्षा है कि मैनपावर का निर्धारण कम नहीं किया जाए। टाटा स्टील में निबंधित कर्मचारी पुत्रों के नियोजन का मसला भी अहम है। निबंधित कर्मचारी पुत्र लगातार टाटा वर्कर्स यूनियन पर दबाव डाल रहे हैं। टाटा स्टील में लंबी अनुपस्थिति के लिए कर्मचारियों को चार्जशीट मिली हुई है। मेडिकल जांच भी कराई जा रही है। कर्मचारियों को उम्मीद है कि इन सभी मामलों का नए साल में सकारात्मक निष्पादन होगा।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva